
PËR KRIJIMIN DHE MËNYRËN E ORGANIZIMIT E TË FUNKSIONIMIT TË INSPEKTORATIT SHTETËROR I MJEDISIT, PYJEVE, UJËRAVE DHE TURIZMIT[footnoteRef:1]
(Ndryshuar me VKM nr.383, datë 25.5.2016; nr.659, datë 10.11.2017; nr.338, datë 6.6.2018) [1:  VKM nr.103, datë 4.2.2015 është botuar në Fletoren Zyrtare nr.17, shkurt 2015.
VKM nr.383, datë 25.5.2016 është botuar në Fletoren Zyrtare nr.96, qershor 2016.
VKM nr.659, datë 10.11.2017 është botuar në Fletoren Zyrtare nr.203, nëntor 2017.
VKM nr. nr.338, datë 6.6.2018 është botuar në Fletoren Zyrtare nr.84, datë 8 qershor 2018.] 

(I përditësuar)

Në mbështetje të nenit 100 të Kushtetutës dhe të neneve 11 e 51, pika 3, të ligjit nr.10433, datë 16.6.2011, “Për inspektimin në Republikën e Shqipërisë”, me propozimin e ministri përgjegjës për turizmin dhe mjedisin, Këshilli i Ministrave
 
VENDOSI:

I.	 KRIJIMI I INSPEKTORATIT SHTETËROR I MJEDISIT, PYJEVE, UJËRAVE DHE TURIZMIT
1. Krijohet Inspektorati Shtetëror i Mjedisit, Pyjeve, Ujërave dhe Turizmit (në vijim “ISHMPUT”) si institucion qendror publik, buxhetor, në varësi të ministrit përgjegjës për turizmin dhe mjedisin. 
 2. Ministri përgjegjës për turizmin dhe mjedisin mbështet funksionimin efektiv të ISHMPUT -së. Në këtë përgjegjësi nuk përfshihet drejtimi operacional i veprimtarisë së inspektimit. 
II.	 MISIONI DHE FUNKSIONET E ISHMPUT -së 
1. ISHMPUT-ja ka si mision garantimin e respektimit të kërkesave ligjore në fushën e mbrojtjes nga kundërvajtjet administrative të mjedisit, pyjeve, ujërave dhe turizmit.
2. ISHMPUT-ja është përgjegjëse për të gjitha funksionet e inspektimit që lidhen me dënimet për kundërvajtjet administrative në fushën përkatëse, në përputhje me përgjegjësitë e ministrisë përgjegjëse për turizmin dhe mjedisin.
3. Përveç sa parashikohet në pikën 2, të këtij kreu, ISHMPUT-ja është përgjegjëse për çdo funksion apo kompetencë tjetër të përcaktuar nga legjislacioni në fuqi, për inspektoratin shtetëror që mbulon fushën e turizmit dhe mjedisit, lidhur me kundërvajtjet administrative.
4. ISHMPUT -ja ushtron juridiksionin e vet territorial në të gjithë territorin e vendit.
III. 	MËNYRA E ORGANIZIMIT DHE E FUNKSIONIMIT TË ISHMP-së
1. ISHMPUT -ja organizohet në dy nivele: në nivelin qendror dhe atë rajonal, ku këto të fundit ngrihen për çdo rajon të vendit. 
2. ISHMPUT -ja drejtohet nga kryeinspektori, i cili është titullari i institucionit. 
3. Në kuadër të funksioneve dhe detyrave të ISHMPUT -së, kryeinspektori ushtron këto kompetenca:
a) përfaqëson inspektoratin në marrëdhënie me të tretët dhe është përgjegjës për organizimin dhe bashkërendimin e punës për funksionimin, cilësinë dhe efektivitetin e veprimtarisë së këtij inspektorati;
b) zbaton dhe administron buxhetin e miratuar të ISHMPUT -së, në përputhje me legjislacionin në fuqi, dhe përgatit projektbuxhetin për vitin e ardhshëm, të cilin ia përcjell ministrit përgjegjës për turizmin dhe mjedisin;
c) nxjerr urdhra për mbarëvajtjen e vazhdueshme të punës, për përcaktimin e procedurave, kompetencave, detyrave dhe funksioneve për kryerjen e veprimtarive inspektuese të strukturave të ISHMP-së, në nivel qendror dhe rajonal, në fushën e inspektimit të mjedisit dhe pyjeve;
ç) bashkërendon veprimtarinë e ISHMPUT -së me organet qendrore dhe organet e tjera shtetërore në fushën e inspektimit të mjedisit dhe pyjeve;
  d) siguron kontakte me organe homologe dhe organizata të ndryshme të huaja për zgjidhjen efektive të problemeve në fushën e inspektimit të mjedisit dhe pyjeve, si dhe kryen veprimtari të tjera për plotësimin e detyrave të përcaktuara në legjislacionin në fuqi për inspektimin në këtë fushë;
dh) siguron zbatimin dhe kontrollin e zbatimit të akteve ligjore dhe nënligjore që rregullojnë veprimtarinë në fushën e inspektimit të mjedisit, pyjeve, ujërave dhe turizmit lidhur me dënimin për kundërvajtjet administrative;
e) ushtron çdo funksion tjetër të përcaktuar në ligje të tjera të posaçme, që ka të bëjë me mbrojtjen e mjedisit dhe turizmin nga kundërvajtjet administrative.
4. Kryeinspektori i ISHMPUT -së i raporton drejtpërdrejt ministri përgjegjës për turizmin dhe mjedisin, përveçse kur ministri ka përcaktuar shprehimisht, me urdhër, një njësi tjetër raportimi në aparatin e ministrisë përgjegjëse.
5. ISHMPUT -ja në nivel qendror ka këto funksione:
a) planifikon dhe bashkërendon veprimtarinë e inspektimit;
b) siguron unifikimin e praktikave të inspektimit në shkallë vendi;
c) bashkërendon veprimtarinë e laboratorëve të vet dhe siguron kryerjen e analizave nga laboratorë të tjerë të akredituar, në rastin e pamundësisë së kryerjes së tyre nga laboratorët e vet;
ç)  informon publikun për veprimtarinë e inspektimit;
d)  jep mbështetje teknike, administrative dhe shkencore për veprimtarinë e inspektimit;
dh) përgatit programin dhe raportin vjetor të inspektimit.
6. Përveç sa parashikohet në pikën 5, të këtij kreu, ISHMPUT -ja në nivel qendror është përgjegjëse për të gjithë institucionin, përfshirë edhe degët në nivel rajonal, për kryerjen e këtyre funksioneve të brendshme: 
a) menaxhimin e burimeve njerëzore, si dhe ndjekjen e çështjeve ligjore, të teknologjisë së informacionit, të mirëmbajtjes dhe shërbimeve të tjera mbështetëse;
b) përgatitjen dhe zbatimin e buxhetit, mbajtjen e kontabilitetit dhe kryerjen e auditimit të brendshëm.
7. Pranë ISHMPUT-së në nivel qendror krijohet “Komisioni i ankimit të ISHMPUT -së”, i cili drejtohet nga kryeinspektori dhe ka në përbërje të tij: 
- drejtorin përgjegjës për inspektimin e mjedisit; 
- drejtorin përgjegjës për inspektimin e pyjeve; 
- drejtorin përgjegjës për inspektimin e ujërave;
- drejtorin përgjegjës për inspektimin në fushën e turizmit;
- drejtorin përgjegjës për shërbimet mbështetëse; 
- juristin e institucionit. 
8. Komisioni i ankimit të ISHMPUT -së kryen këto detyra: 
a) Mblidhet për të shqyrtuar ligjshmërinë e aktit ndaj të cilit është bërë ankim/kërkesë administrative dhe merr vendimin, në respektim të procedurës dhe afateve të përcaktuara në ligjin nr. 10433, datë 16.6.2011, “Për inspektimin në Republikën e Shqipërisë”, të ndryshuar, dhe në ligjin nr. 10279,                datë 20.5.2010, “Për kundërvajtjet administrative; 
b) Në të gjitha rastet kur komisioni vlerëson pranimin e ankesës/kërkesës për shfuqizimin e vendimit administrativ, me kërkesë të komisionit, në mbledhje duhet të jetë i pranishëm autoriteti përkatës, i cili ka marrë vendimin; 
c) Për çdo vendim, komisioni njofton me shkrim, zyrtarisht, subjektin ankues/kërkues; 
ç) Ushtron funksionet, në përputhje me afatet dhe procedurat e ankimeve, të parashikuara në ligjin nr. 10433, datë 16.6.2011, “Për inspektimin në Republikën e Shqipërisë”, të ndryshuar, në Kodin e Procedurave Administrative, në ligjin nr. 10279, datë 20.5.2010, “Për kundërvajtjet administrative”, dhe rregulloren përkatëse të funksionimit, të miratuar nga komisioni. 
9. Degët rajonale të ISHMPUT -së ushtrojnë veprimtarinë e tyre në territorin e qarkut përkatës dhe janë përgjegjëse për inspektimin në atë qark. Me urdhër të kryeinspektorit, inspektorët e një dege rajonale mund të ushtrojnë veprimtarinë e tyre edhe në territorin e një qarku tjetër, në bashkëpunim me degën rajonale përkatëse.
10.  Degët rajonale, të cilat kanë në territorin e tyre pika të kalimit të kufirit, bashkëpunojnë me organet doganore dhe organet e tjera përkatëse për parandalimin e dëmtimit të cilësisë së mjedisit apo të përbërësve të tij të veçantë. 
11. Degët rajonale të ISHMPUT -së drejtohen nga drejtuesi i degës rajonale. Drejtuesi i degës rajonale përfaqëson degën rajonale në marrëdhënie me të tretët, në nivelin e qarkut përkatës, dhe është përgjegjës për organizimin dhe bashkërendimin e punës për funksionimin, cilësinë dhe efektivitetin e veprimtarisë së degës së tij.
 12. Përveç sa parashikohet në pikën 11, të këtij kreu, drejtuesi i degës rajonale:
a) jep autorizimin e inspektimit, në përputhje dhe në bazë të programit të miratuar të inspektimit;
b) vendos për shtyrjen e kohëzgjatjes së autorizimit, në përputhje me legjislacionin në fuqi për inspektimin, dhe për zëvendësimin e inspektorëve gjatë inspektimit, me përjashtim të rasteve kur urdhërohet nga kryeinspektori qendror.
13. Drejtuesi i degës rajonale i përgjigjet dhe raporton drejtpërsëdrejti te  kryeinspektori i ISHMPUT -së, përveçse kur kryeinspektori ka caktuar shprehimisht, me urdhër, një njësi tjetër raportimi pranë ISHMPUT -së në nivel qendror.
IV. 	STEMA, IDENTIFIKIMI DHE VULA ZYRTARE E ISHMP-së
1. ISHMPUT -ja identifikohet me stemën dhe vulën zyrtare. 
2. Stema e ISHMPUT -së përbëhet nga stema e Republikës dhe emërtimet:  “Republika e Shqipërisë, ministria që mbulon fushën e turizmit dhe mjedisit, Inspektorati Shtetëror i Mjedisit, Pyjeve, Ujërave dhe Turizmit”. 
3. Vula e ISHMPUT -së ka formën dhe elementet e përcaktuara në pikën 2, të vendimit nr. 390, datë 6.8.1993, të Këshillit të Ministrave, “Për rregullat e prodhimit, administrimit, kontrollit dhe ruajtjes së vulave zyrtare”, të ndryshuar. Vula e ISHMPUT -së në nivel qendror përmban edhe shënimin identifikues “Inspektorati Shtetëror i Mjedisit, Pyjeve, Ujërave dhe Turizmit”, ndërsa vulat e degëve rajonale përmbajnë shënimin identifikues “Inspektorati Shtetëror i Mjedisit, Pyjeve, Ujërave dhe Turizmit”, Dega Rajonale e Qarkut (emri i qarkut përkatës)”. 
4. Vula e ISHMPUT -së dhe vulat e degëve rajonale prodhohen, administrohen dhe ruhen në përputhje me legjislacionin në fuqi.
5. Punonjësit e Inspektoratit Shtetëror i Mjedisit, Pyjeve, Ujërave dhe Turizmit dhe të degëve rajonale pajisen me uniforma me shenja dalluese, me dokumente identifikimi dhe me mjete të tjera teknike të domosdoshme e të nevojshme për kryerjen e detyrës, për mbrojtjen, parandalimin e dëmtimeve, zbulimin e veprimtarive kriminale dhe mbikëqyrjen në mjedis dhe në pyje. Llojet e uniformave, shenat dalluese, specifikimet teknike dhe çdo element tjetër për prodhimin dhe mbajtjen e uniformave e pajisjeve teknike miratohet me urdhër të ministri përgjegjës për turizmin dhe mjedisin.
V. 	DISPOZITA TRANSITORE DHE TË FUNDIT
1. Ngarkohet ministri përgjegjës për turizmin dhe mjedisin që, brenda 1 (një) muaji nga hyrja në fuqi e këtij vendimi, të marrë masat për paraqitjen e propozimit për miratimin e strukturës e të organikës së ISHMPUT -së, sipas ligjit, te Kryeministri.
2. Kryeinspektori i ISHMPUT -së, mbështetur nga njësitë përgjegjëse për shërbimet mbështetëse të ministrisë që mbulon fushën e turizmit dhe mjedisit dhe në përputhje me kërkesat specifike për arsimin e inspektorëve, të miratuara nga Inspektorati Qendror, miraton kërkesat specifike për çdo vend pune në ISHMPUT. 
3. Nëpunësit që kryejnë funksionet e inspektimit të mjedisit dhe pyjeve, të cilët janë aktualisht të emëruar pranë Inspektorati Shtetëror i Mjedisit, Pyjeve, Ujërave dhe Turizmit dhe që plotësojnë kërkesat e përgjithshme për pranimin në shërbimin civil, mbeten në të njëjtat detyra pranë ISHMPUT -së, brenda numrit dhe pozicioneve të organikës së miratuar sipas urdhrit përkatës të Kryeministrit, ndërsa nëpunësit që kryejnë funksionet e inspektimit të ujërave, aktualisht të emëruar pranë Inspektoratit Shtetëror i Mjedisit, Pyjeve, Ujërave dhe Turizmit, transferohen pranë Ministrisë së Bujqësisë, Zhvillimit Rural dhe Administrimit të Ujërave.
4. Në çdo rast, kryerja e procedurave, sipas pikave 1, 2 dhe 3, të këtij kreu, kryhet duke respektuar kërkesat e ligjit nr. 152/2013, “Për nëpunësin civil”, dhe të akteve nënligjore në zbatim të tij. 
5. Me hyrjen në fuqi të këtij vendimi, vendimi nr. 46, datë 29.1.2014, i Këshillit të Ministrave, “Për krijimin dhe mënyrën e organizimit e të funksionimit të Inspektoratit Shtetëror i Mjedisit, Pyjeve, Ujërave dhe Turizmit, të ndryshuar, si dhe çdo dispozitë apo akt nënligjor, që vjen në kundërshtim me këtë vendim, shfuqizohen. 
6. Ngarkohet ministri përgjegjës për turizmin dhe mjedisin për zbatimin e këtij vendimi.
Ky vendim hyn në fuqi pas botimit në Fletoren Zyrtare.

